ഭരിക്കുന്ന മന്ത്രിമാരുടെ വീടിനു മുന്നില് പോയി സമരം ചെയ്യാന് ധൈര്യമില്ലേ, ജോജുവിനൊപ്പം ഒമര് ലുലു ഇന്ധനവില വര്ധനവിനെതിരെ കോണ്ഗ്രസ് പ്രവര്ത്തകര് നടത്തിയ വഴിതടയല് സമരത്തില് ജോജു ഇടപെട്ടുണ്ടായ പ്രശ്നത്തില് പ്രതികരണവുമായി സംവിധായകന് ഒമര് ലുലു. താന് ജോജുവിനൊപ്പമാണ് ഈ വിഷയത്തിലെന്നും റോഡിലിറങ്ങി സമരം നടത്തി സാധാരണക്കാരെ ബുദ്ധിമുട്ടിക്കരുതെന്നും ഒമര് ലുലു പറഞ്ഞു. ഞാന് ജോജുവിനോട് ഒപ്പം. സമരം നടത്താന് റോഡില് ഇറങ്ങി സാധാരണക്കാരേ ബുദ്ധിമുട്ടിക്കുക അല്ലാ വേണ്ടത്.ഞാന് അവസാന ഹര്ത്താലിന് ചോദിച്ച ചോദ്യം വീണ്ടും ആവര്ത്തിക്കുന്നു ഭരിക്കുന്ന മന്ത്രിമാരുടെ വീടിന് മുന്പില് പോയി കുത്തിയിരിപ്പ് സമരം ചെയ്യുക അവരെ അല്ലേ ശരിക്കും പ്രതിഷേധം അറിയിക്കണ്ടത് എന്തേ അതിന് ധൈര്യമില്ലേ ? ഇതിനിടെ ജോജു മദ്യപിച്ചിട്ടില്ല എന്ന് വ്യക്തമാക്കുന്ന വൈദ്യ പരിശോധന ഫലം പുറത്തു വന്നു. ജോജു മദ്യപിച്ചിട്ടുണ്ടെന്ന് കോണ്ഗ്രസ് ആരോപണം ഉയര്ത്തിയതോടെയാണ് വൈദ്യപരിശോധന നടത്തിയത്. ഇതോടെ സ്ത്രീകള്ക്ക് നേരെ അസഭ്യം പറഞ്ഞതുമായി ബന്ധപ്പെട്ട കേസ് മാത്രമായിരിക്കും നടന് നേരെ ഉണ്ടാവുക.ഉപരോധ സമരത്തിനെതിരേ ജോജു ജോര്ജ് നടത്തിയ പ്രതിഷേധം സിനിമയിലേത് പോലുള്ള ഷോ യെന്നാണ് കോണ്ഗ്രസ് ആരോപണം. കോണ്ഗ്രസ് ജില്ലാ അധ്യക്ഷന് ഷിയാസ് ആണ് ജോജുവിനെതിരെ രൂക്ഷമായ ആരോപണങ്ങള് ഉന്നയിച്ചത്. മദ്യപിച്ചാണ് ജോജു ജോര്ജ് പ്രതികരിച്ചത്. വനിതാ പ്രവര്ത്തകെ ഉള്പ്പെടെ അധിക്ഷേപിക്കുന്ന നിലയുണ്ടായി. ഇത്തരത്തില് നടത്തിയ പ്രതിഷേധം വെറും ഷോ മാത്രമാണ് എന്നും കോണ്ഗ്രസ് നേതാക്കള് കുറ്റപ്പെടുത്തി. എന്നാല് ഒരു സിനിമാ നടന് എന്ന നിലയിലല്ല താന് പ്രതികരിച്ചതെന്നും റോഡ് തടഞ്ഞത് ബുദ്ധിമുട്ടായപ്പോള് സംസാരിച്ചതാണെന്നും ഇതിന്റെ പേരില് എന്ത് പ്രശ്നം വന്നാലും നേരിടുമെന്നും ജോജു ജോര്ജ് പറഞ്ഞു.